Пенчо Славейков
Писмо до пролетта

chitanka.info

Вей долнякът и отвява

струпания зимен смет.

Ей прехвръкват лястовички,

носещи от юг привет.

Пролетта ги тях изпраща

с писъмце до нази тук;

в него пише, че отдавна

тя е тръгнала от юг.

Маргаритното кокиче —

думите са в туй писмо,

слънцето с зарици ясни

писало ги е само.

Модрооки теменужки

запетайките са там;

удивителна на края —

мъдри се божура сам.

Подпис му е росен здравец,

розата му е печат…

От писмото дъха младост,

вее нежен аромат.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.